Pogings vir sigaretverkope steeds onsuksesvolFoto ter illustrasie: Pixabay Pogings van rokers, die kleinhandel en sigaretvervaardigers om sigarette tot ‘n noodsaaklike item verklaar te kry wat tydens algehele afsondering verkoop mag word, het tot dusver misluk. Daar is groot druk van veral die groot tabakmaatskappye op die regering om sigarette tot noodsaaklike item verklaar te kry, maar tot dusver is geen sukses nog daarmee behaal nie. ‘n Goed geplaaste bron in die regering het aan Maroela Media gesê allerlei sektore probeer die regering so ver kry om hul produkte tot noodsaaklikhede verklaar te kry, en uiteraard moet die regering alle versoeke oorweeg. Die bron het uitgewys dat enige bewering dat ‘n regulasie op hande is, kan neerkom op fopnuus, en het mense gewaarsku om nie fopnuus te versprei nie omdat dit strafbaar kan wees met ‘n boete, of ses maande tronkstraf, of beide. ‘n Produk mag slegs verkoop word as Ebrahim Patel, die minister van handel en nywerheid, dit as noodsaaklik verklaar deur ‘n kennisgewing in die Staatskoerant. Tot dan is dit onwettig, en eweneens strafbaar met ‘n boete, ses maande tronkstraf, of beide. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.